इस बारे में भाजपा के जिला मीडिया प्रभारी विजय शुक्ल ने बहुत मुश्किल से कहा कि बाबू सिंह कुशवाहा भाजपा के सदस्य नहीं है। उनका अलग संगठन है। इसलिए भाजपा से उनको जोड़ना गलत है। कहा जा रहा है भारतीय जनता पार्टी के दामन को पूर्व मंत्री बाबू सिंह कुशवाहा ने बड़ी मजबूती एवं जिस उम्मीद के साथ पकड़ा था, वही भाजपा अब बाबू सिंह कुशवाहा से पीछा छुड़ाने के मूड में है। शायद तभी तो भाजपा प्रदेश अध्यक्ष सूर्य प्रताप शाही की बात तो बहुत दूर है, उनके निर्वाचन क्षेत्र पथरदेवा विधान सभा में किसी भी भाजपा नेता या कार्यकर्ता तक ने उन्हें जरा भी भाव नहीं दिया। श्री कुशवाहा बड़े बे आबरु होकर देवरिया से विदा हो गए। शायद यही वजह रहा कि कुशवाहा आरक्षण बचाओ मोर्चा के संरक्षक के रूप में जिले में आए और खुलकर भाजपा के लिए वोट भी नहीं मांगने पाए। बताया जाता है कि कुशवाहा को अपनी उपेक्षा का आभास काफी पहले से ही हो गया था, इसी वजह से वे जिले में तीन स्थानों पर आयोजित जनसभा में से मात्र एक को ही थोड़ी देरे के लिए सम्बोधित किया और चले गए।